**Operation med anlæggelse af dræn i trommehinden**

Hvorfor er det nødvendigt med dræn i trommehinden?

Formålet med anlæggelse af dræn i trommehinden er at skabe afløb fra mellemøret. Mellemøre problemer kan være vedvarende væske i mellemøret, hyppige mellemørebetændelser eller manglende sprogudvikling pga. dårlig hørelse.

**Indgrebet**

Det er et lille indgreb, men barnet skal være fastende og operationen foregår i fuld bedøvelse. Indgrebet foretages gennem øregangen og der isættes et lille dræn som ventilationskanal fra øregangen til mellemøret.

**Efter operationen**

Resten af dagen bør barnet hjemme fra daginstitutionen. Lad barnet sove hvis det har lyst/behov for det, men hold opsyn med barnet de første 6 timer efter operationen. Hvis du/I mærker at jeres barn har ondt, må I gerne give smertestillende i form af Panodil efter vægt (som flydende eller stikpille).

I de første dage efter operationen kan det flyde fra øret. Hvis øret flyder mere end 7 dage skal I kontakte klinikken på telefon da det måske er nødvendigt med øredråber på recept. Drænet falder som regel ud af sig selv, i gennemsnit efter ca 6-12 måneder. Sjældent efterlader det et blivende hul i trommehinden, som senere må lappes.

**Kontrol**

Der planlægges kontrol 1-2 uger efter indgrebet hvor drænets placering og funktion vurderes. Barnet kontrolleres herefter løbende, så længe drænene fortsat er i trommehinden. Børn med dræn må gerne gå i svømmehallen men det anbefales at man undgår at dykke.